日出東南隅行
作者：周紫芝
朝代：宋

paragraphs: 春風淡蕩春雲淺，陌上柔桑青宛宛。
青天易雨亦易晴，吳蠶催眠欲成繭。
羅敷採桑南陌頭，翠鬟皴鬌光欲流。
羅襦吹香白玉佩，青絲絡籠黄金鈎。
君王年少如秋水，欲學鴛鴦對飛起。
贈君身上雙明璫，結君同生亦同死。
羅敷歛衽前致詞，詞多慷慨中含悲。
念言夫婿良家子，委身結髪爲夫妻。
人生匹配各有偶，願逐狗走隨雞飛。
江水可竭山可移，妾心皎皎君當知。